હું જ્યારે સ્કૂલમાં હતો ત્યારે પૂજાના પપ્પાએ હલવાસનની દુકાન ખોલી હતી. હું અને પૂજા સ્કૂલમાં સાથે ભણતાં હતાં ! પૂજા મારી માટે દરરોજ હલવાસન લઈ આવતી અને અમે બધા મિત્રો સાથે મળીને હલવાસનનો આનંદ માણતા ! બારમાં ધોરણના વેકેશનમાં પૂજાએ મારા માટે એક પત્ર લખેલો અને એ પત્રમાં પૂજાએ મારા માટે એની લાગણીઓ વ્યક્ત કરી હતી ! પૂજા ભણવામાં ખૂબ જ હોશિયાર હતી, આથી તે આગળ ભણવા અમદાવાદ જતી રહી અને આજે પણ એ પત્ર મારી પાસે છે ! હું જ્યારે પણ ખંભાત આવું ત્યારે હલવાસનના બહાને આ દુકાન પર આવીને છોટુભાઈ સાથે વાત કરું ! પપ્પાએ કહ્યું, અમદાવાદ પહોંચીને પહેલા તારે વાળ કપાવજે. હું બોલ્યો, મમ્મી….! મમ્મીએ કહ્યું, તમે ઘરે આ વાત કરો તો બરાબર પણ અહીંયા તો ગોકુલને છોડો. સેટેલાઇટમાં મારા માસીનું ઘર હતું અને અમે ત્યાં પહોંચ્યા. માસીએ દરવાજો ખોલતાં જ કહ્યું, અરે મારો ગોકુલ આટલો મોટો થઈ ગયો ! હું કંઈ ન બોલ્યો અને ઘર માંથી માસીની છોકરી અવની આવીને મને ભેટી પડી ! અવનીએ કહ્યું, ભાઈ બહુ ટાઈમે આવ્યો હો ! મારે કોઈ સગી બહેન નહોતી અને અવનીને કોઈ સગો ભાઈ નહોતો, એટલે હું અને અવની સગા ભાઈ-બહેનની માફક જ ઝઘડતા ! મેં અવનીને કહ્યુ, આજે તો મારે તારા હાથનું જ જમવું છે. અવનીએ કહ્યુ, અત્યારે નહી સાંજે બનાવીશ ! મેં કહ્યુ, સારું. બપોરે જમ્યા બાદ અવનીએ કહ્યુ, પૂજા સાથે કોઈ કોન્ટેકટ થયો કે નહીં ? હું નિરાશા સાથે બોલ્યો, ના…!